## Carlos Mazón destaca la labor de Farmamundi com a exemple de solidaritat valenciana

*** Sol·licita a la ciutadania que col·labore amb esta ONG perquè els medicaments arriben de manera “seriosa i responsable a qui més els necessite”
* Es compromet a continuar col·laborant des de la Generalitat amb esta entitat dedicada a la cooperació i ajuda humanitària
* El president de la Generalitat ha visitat les instal·lacions de Farmamundi, que enguany celebra el seu 30 aniversari**

**València.**

El president de la Generalitat, Carlos Mazón, ha destacat la labor de Farmamundi com a exemple de solidaritat valenciana i ha sol·licitat a la ciutadania la seua col·laboració econòmica amb esta entitat perquè els medicaments arriben de manera “seriosa i responsable a qui més els necessite”.

Carlos Mazón ha fet estes declaracions durant la seua visita este dilluns, Dia Internacional dels Drets Humans, a les instal·lacions de Farmamundi, una ONG dedicada a la cooperació farmacèutica i acció humanitària, que enguany celebra el seu 30 aniversari. El president ha estat acompanyat de la vicepresidenta segona i consellera de Serveis Socials, Igualtat i Habitatge, Susana Camarero.

El cap del Consell ha mostrat el compromís de la Generalitat de continuar col·laborant amb Farmamundi i s'ha mostrat orgullós d'esta “solidaritat valenciana que s'ha estés per tot el món”. Així mateix, ha destacat que esta entitat ha professionalitzat la seua manera de treballar i de distribuir els medicaments ajudant així milions de persones.

La Generalitat col·labora amb Farmamundi per a donar una resposta àgil davant de crisis humanitàries com la recent guerra d'Ucraïna, els terratrémols del Marroc i Síria, entre altres situacions d'emergència.

Durant la seua visita, el president ha visitat el magatzem de medicaments i ha conegut la composició dels *kit* IEHK, l'atenció bàsica que repartix l'entitat en els llocs en situació de conflicte, i que es troba  punt per a atendre 10.000 persones en els pròxims 3 mesos i s'enviarà a Gaza.

**Atenció sanitària**

Des de la seua creació, Farmamundi ha prestat atenció sanitària a 30 milions de persones en 70 països i ha desenvolupat més de 600 projectes de cooperació, 311 intervencions humanitàries, 1.500 accions educatives i ha subministrat 2.700 tones de medicaments i material sanitari.

Així mateix, treballa amb 30 organitzacions socials de diferents països amb la finalitat de millorar els centres de salut, formar professionals en Atenció Primària i oferir atenció a dones i xiquetes supervivents de violència sexual.

Fecha: 11/12/2023